# VersenyszabályzatKöszöntő

Tisztelt jelentkező! Köszöntünk a DVTK e-sport szakosztály toborzó versenyén. A toborzóverseny megrendezésének célja, hogy a DVTK e-sport szakosztálya megtalálja legalkalmasabb játékosait. Ezek a játékosok képviselik majd a DVTK-t a FIFA 17 és 18-as bajnokságokban, hazai és nemzetközi tornákon.

A **DVTK toborzóversenyének szabályzata** az EuroFIFA Magyar FIFA Közösség hivatalos offline versenyszabályzatával, az Electronic Arts és a Sony Entertainment FIFA Interaktív Világbajnokság (FIWC) élő selejtezőire / döntőire közzétett szabályzattal összhangban készült; azonban e szabályzat bizonyos pontjaiban eltér a FIFA által publikáltaktól. A jelen Versenyszabályzatban nem szabályozott kérdésekben az előzőekben rögzítettek rendelkezései az irányadók.

Eredményes versenyzést és jó játékot kívánunk!

# Szabályok

## A verseny típusa

A DVTK toborzóversenyének lebonyolítása PS4 játékkonzolokon történik 1v1 játékmenetben, egyenes kieséses rendszerben. A párosítás vesztese nem szerepelhet tovább az adott tornán.

## A játékról

Minden mérkőzést az Electronic Arts Inc. által kiadott EA SPORTS FIFA 17 (PS4) változatával kötelező lejátszani, amely egy élethű labdarúgó szimulátor, ahol valós futball csapatok digitális mását irányíthatják a résztvevők.

## Résztvevők

A versenyen minden olyan természetes személy részt vehet, aki 6 évnél idősebb. A 18 évnél fiatalabb résztvevők csak szülői beleegyezéssel nevezhetnek a versenyre.

## Játékvezetők

Minden mérkőzést egy valós és egy virtuális játékvezető felügyel.

* *Valós Játékvezető* Minden olyan, a szervezők által kijelölt természetes személy, aki 16 évnél idősebb, és rendelkezik a Magyar FIFA Közösség által elfogadott játékvezetői tapasztalattal. A valós játékvezetők jól látható megkülönböztetést viselnek. Döntésüket kizárólag a versenybíróság írhatja felül vitás esetekben.
* *Virtuális Játékvezető* Az EA SPORTS FIFA videojáték mesterséges intelligenciája, amely a futball mérkőzés-szimuláció részeként, az aktuális labdarúgó szabályok betartását ellenőrzi. A virtuális játékvezető döntései ellen fellebbezésnek helye nincs. A szimulációban elkövetett szabálytalanságokat a versenybíróság a virtuális játékvezető kizárólagos hatáskörébe helyezi.

## Versenybíróság

A rendezvény / esemény rendezői által kijelölt, minimum 3 főből álló bizottság, akikből legalább 1 fő nem vesz részt “valós játékvezetőként” a lebonyolításban.

## A sorsolás

A versenybíróság a verseny nevezési határidejének időpontjában lezárja a jelentkezést, és elkészíti a mezőny összesorsolását. Ez véletlenszerűen történik, **kivételt a kiemelt versenyzők élveznek**. A kiemelt státusz a verseny érdekeit szolgálja, hiszen az a célunk, hogy a nyolcaddöntőben a legjobb játékosok kerüljenek össze. A kiemelt versenyzők az 1. és a 2. fordulóban nem kerülnek összesorsolásra.

**Kiemelt versenyző**

* Kiemelt helyet szerezhetsz magadnak, amennyiben egyértelműen tudod igazolni eddig elért legjobb ranglistás eredményed. Ezt a regisztráció alkalmával teheted meg. Amennyiben elmulasztottad, pótolhatod e-mailben is a jelentkezési határidő lejártáig.
* A rendezőségnek a sorsolás alkalmával joga van figyelmen kívül hagyni az igazolt eredményt, és megfosztani a versenyzőt a kiemelt státusztól, amiről értesíti az adott játékost.

## Mérkőzések

**A mérkőzések időtartama: 2 x 4 perc**

**Játékmenet beállítások:**

* Játékmód: Kezdőrúgás - Kick Off (Offline)
* MatchDay (Live form): Kikapcsolva
* Játékos attribútumok: 85 (Player Attributes: 85 Overall) -
* Nehézség: Világklasszis (Difficulty level: World Class)
* Sérülés: Bekapcsolva (Injuries: ON)
* Les: Bekapcsolva (Offsides: ON)
* Kezezés: Kikapcsolva (Handballs: OFF)
Időpont: 20:00 (Time of Day: 08:00 PM)
Évszak: Tavasz (Season: Spring)
Időjárás: Tiszta (Weather: Clear)
* Kommentátor hangerő: 0 / Kikapcsolva (Commentary Volume: 0 / OFF)
* Idő / Eredmény kijelzés: Bekapcsolva (Time/Score display: ON)
* Kamera: TV Közvetítés (Camera: Tele Broadcast)
* Radar: 2D vagy 3D
* FIFA Trainer: Kikapcsolva (OFF)
* Auto Switching és egyéb segítségek gyári beállítások alapján.

**Döntetlen esetén hosszabbítás nincs – a nyolcaddöntőkig!**

* Büntető rúgások választandók
* Valós játékvezető felügyelete szükséges

**A mérkőzés kezdete előtt minden résztvevőnek 2 perc áll a rendelkezésére, hogy**

* kiválassza az általa preferált csapatot
* a játékba épített taktikai beállítások közül válasszon
* összeállítsa a játék adatbázisa alapján a kezdő csapatot
* igény szerint módosítson a játékvezérlők beállításain

**Mérkőzés közben a játékosok cseréje nem engedélyezett. Kivétel: piros lap esetén 1 db csere engedélyezett a vétkes oldalon.**

**Minden nem szabályozott esetben a FIFA játék gyári beállításait kötelező használni. Különös tekintettel a taktikus védekezésre és a választható csapatfelállásokra.**

**A mérkőzés nem állítható le a valós játékvezetők engedélye nélkül. Technikai probléma esetén a jelen szabályzat ide vonatkozó pontja alapján kell eljárni.**

## Technikai Háttér

A mérkőzéseket az EA SPORTS FIFA videójáték-szoftver optimális beállítások alatti futását lehetővé tévő eszközön kötelező megrendezni. Az erre alkalmas berendezések listája megtekinthető az easportsfootball.com oldalon. A szoftver használata a kiadó engedélyéhez kötött. További megkötések a kiadó által a helyszínen megszabhatók. **A résztvevőknek a nyolcaddöntőktől van lehetőségük saját játékvezérlőik használatára, amennyiben azok kompatibilisek a játékszoftver lejátszására használt eszközökkel.**

# Egyéb rendelkezések

1. A rendezvényen okozott károkat a vétkesek kötelesek megtéríteni a sértett partnerrel szemben.
2. Minden résztvevőre a helyszín házirendje vonatkozik. Szabálysértés esetén a helyszín biztonsági szolgálata jár el a saját hatáskörén belül.
3. A rendezvényre belépő résztvevők a belépéssel megértették és elfogadták a versenyszabályzatot, amelynek teljes szövege megtekinthető a kihelyezett játékvezetőknél.
4. Jelen szabályzat pontjait a versenybíróság módosíthatja, amennyiben az a rendezvény
zavartalan lebonyolítása miatt indokolt. A módosításokat a versenybíróság köteles szóban
közölni a résztvevőkkel, akik függetlenül az éppen folyamatban lévő vagy lejátszott
mérkőzésektől, elfogadják azokat.
5. A saját játékvezérlők használatát a versenybíróság egyénenként korlátozhatja. A játékvezérlők beüzemelése beleszámít a beállításokra adott 2 percbe.
6. Amennyiben a versenybíróság kizárja a résztvevőt a versenyből, a résztvevő köteles elhagyni a toborzóverseny lebonyolítására kijelölt területet.
7. A Versenybíróság regisztrációs és információs asztalt üzemeltet a rendezvény ideje alatt. A nevezés a bejáratnál kihelyezett regisztrációs pultnál történik.

# Kizárás, adminisztráció

Kollektív diszkvalifikációra vagy eltiltásra nincs lehetőség. A mérkőzésekről készített jegyzőkönyveket a rendező minden esetben adminisztrálja, és azt közzéteszi.